Σε μείωση του ελλείμματος και περιορισμών των χρεών συμφώνησαν οι G-20
ενώ προτεραιότητα του Προέδρου Ομπάμα είναι η δημιουργία νέων θέσεων εργασίας
Οι ηγέτες των 20 πιο ανεπτυγμένων χωρών ενέκριναν σχέδιο για την μείωση του ελλείμματος των πλουσιοτέρων χωρών κατά το ήμισυ μέσα στα επόμενα τρία χρόνια και τον περιορισμό των χρεών τους σε σχέση με την συνολική οικονομική τους παραγωγή μέχρι το 2016. Ο Καναδός Πρωθυπουργός, Στήβεν Χάρπερ, ανακοίνωσε το σχέδιο με την ολοκλήρωση της συνόδου κορυφής των G-20 την Κυριακή στο Τορόντο και πρόσθεσε ότι υπάρχουν περιθώρια για συνέχιση των μέτρων στήριξης της οικονομίας με παράλληλη μείωση των ελλειμμάτων. Στα πλαίσια συνέντευξης τύπου ο Πρόεδρος Ομπάμα ενέκρινε τον στόχο των G-20 για την περικοπή του Αμερικανικού ελλείμματος στο ήμισυ μέχρι το 2013. Ο κ. Ομπάμα δήλωσε ότι το χρονοδιάγραμμα συμβαδίζει με τη θέση των ΗΠΑ, αλλά τόνισε ότι προτεραιότητά του είναι η δημιουργία νέων θέσεων εργασίας και η οικονομική ανάπτυξη. Ο κ. Ομπάμα εξέφρασε ανησυχία ότι οι δραστικές περικοπές θα μπορούσαν να παγώσουν την οικονομική ανάπτυξη. Αλλά και οι άλλοι ηγέτες των G-20 προειδοποίησαν ότι «οι σοβαρές προκλήσεις παραμένουν» καθώς ανακάμπτει η διεθνής οικονομία. Επεσήμαναν ότι η ανάπτυξη επιστρέφει, αλλά η ανάκαμψη είναι «ανομοιογενής και εύθραυστη» και η ανεργία σε πολλές χώρες παραμένει σε απαράδεκτα επίπεδα. Πρόσθεσαν επίσης ότι για να διατηρηθεί η ανάκαμψη, οι χώρες πρέπει να συνεχίσουν το υπάρχον πρόγραμμα ενίσχυσης της οικονομίας και να εργαστούν για να δημιουργήσουν συνθήκες δυναμικής εσωτερικής κατανάλωσης. Ο υπουργός Οικονομίας των ΗΠΑ, Τίμοθυ Γκάιτνερ, ζήτησε από τους ηγέτες των χωρών του G–20 να βρουν μια σωστή ισορροπία μεταξύ οικονομικής ενίσχυσης και μείωσης του ελλείμματος τους. Ο κ. Γκάιτνερ επεσήμανε ότι η Ιαπωνία και μερικές Ευρωπαϊκές χώρες πρέπει να κάνουν περισσότερα για την ενίσχυση της εγχώριας ζήτησης, αντί να προσπαθούν μόνο να μειώσουν τις δημόσιες δαπάνες τους.